Predkladacia správa


Návrh záverečného účtu za rok 2014 predkladá  Úrad geodézie, kartografie a katastra Slovenskej republiky (ďalej len „úrad“) na základe Smernice Ministerstva financií Slovenskej republiky zo dňa 23. októbra 2014 č. MF/23510/2014-31 na vypracovanie záverečných účtov kapitol štátneho rozpočtu a štátnych fondov. 
Úrad ako ústredný orgán štátnej správy pre geodéziu, kartografiu a kataster nehnuteľností vykonáva svoju činnosť v súlade so zákonom č. 575/2001 Z. z. o organizácii činností vlády a organizácií ústrednej štátnej správy. Úrad je rozpočtovou organizáciou, ktorá je svojimi príjmami a výdavkami napojená na štátny rozpočet Slovenskej republiky. V súlade so zákonom č. 180/2013 Z. z. riadi okresné úrady, katastrálne odbory v sídle okresov, ďalej riadi rozpočtovú organizáciu s celoslovenskou pôsobnosťou - Geodetický a kartografický ústav Bratislava a príspevkovú organizáciu – Výskumný ústav geodézie a kartografie v Bratislave.

Podkladom pre zostavenie návrhu záverečného účtu kapitoly je vyhodnotenie výsledkov hospodárenia, vychádzajúce z ročných účtovných a finančných výkazov, spracovaných v rámci ročnej účtovnej uzávierky k 31.12.2014 v súlade s platnou metodikou. Záverečným účtom sa uzatvára ročné rozpočtové hospodárenie kapitoly. 
Spracovanie materiálu bolo realizované v súčinnosti s rozpočtovými organizáciami a príspevkovou organizáciou v pôsobnosti rezortu. Jeho obsahom je predovšetkým charakteristika činnosti kapitoly, zhodnotenie dosiahnutých príjmov a čerpaných výdavkov podľa platnej rozpočtovej a funkčnej klasifikácie. V správe sú ďalej uvedené podrobné údaje o plnení príjmov, analýza čerpania výdavkov, a to osobitne za bežné a  kapitálové výdavky. Zhodnotené sú aj finančné operácie, ukazovatele zamestnanosti ako aj hospodárenie príspevkovej organizácie kapitoly.
 
Súčasťou návrhu záverečného účtu je tabuľková časť v stanovenom rozsahu. Prílohy tvorí organizačná schéma kapitoly platná k 31.12.2014, ktorá vyjadruje kompetenčné usporiadanie medzi kapitolou ako ústredným orgánom a organizáciami v jej pôsobnosti, ďalej zhodnotenie výsledkov interných a externých kontrol vykonaných v hodnotenom rozpočtovom roku ako aj monitorovacia správa programovej štruktúry k 31.12.2014 podľa § 9 ods. 4 písm. e) zákona o rozpočtových pravidlách. 
Návrh záverečného účtu kapitoly 31 - ÚGKK SR za rok 2014 bude prerokovaný v gestorskom výbore Národnej rady Slovenskej republiky.
